Sähkötupakat aiheuttavat yhä useammin pahoinvointia nuorille lapsille. Syy on yleisimmin se, että he päätyvät juomaan sähkötupakoissa käytettävää nestemäistä nikotiinia. Asia selviää Yhdysvalloissa tehdystä tutkimuksesta, jossa käytiin läpi myrkytyskeskukseen tulleita puheluita.

Tutkimukessa löytyi tapauksia, joissa nestemäisen nikotiinin juonnista oli seurannut muun muassa kooma tai kouristuksia. Yksi lapsi oli kuollut nikotiinimyrkytykseen. Tyypillisesti oireet, kuten oksentelu, pahoinvointi ja kohonnut sydämen syke menivät ohi muutamissa tunneissa.

Tutkimuskohteena olivat tupakalle ja nikotiinille altistuneet, alle kuusi vuotiaat lapset. Tutkimuksen mukaan sähkötupakat olivat isoin riski taaperoiässä oleville.

– Lapset ovat siinä iässä uteliaita, he ovat juuri löytäneet kyvyn liikkua ja he tutkivat ympäristöään laittamalla asioita suuhun, eivätkä tunnista vaaraa, sanoo yksi tutkimuksen tekijöistä, professori Gary Smith. Hän johtaa ohiolaisessa Nationwide-lastensairaalassa loukkaantumisia tutkivaa keskusta.

Tutkimuksessa analysoitiin puheluita vuosilta 2012–2015. Tänä aikana sähkötupakoihin liittyvien puheluiden määrä Yhdysvaltain myrkytyskeskukseen kasvoi 14:stä 223:een.

"Voi näyttää ja tuoksua karkilta"

Nestemäisenä nikotiini imeytyy kehoon nopeammin kuin tupakan kautta. Tupakka ei myöskään maistu erityisen hyvältä, jolloin on epätodennäköisempää että lapsi nielee sitä myrkytyksen vaatiman määrän, sanoo professori Sean Patrick Nordt Etelä-Kalifornian yliopistosta.

– Lapsille sähkötupakka voi näyttää ja tuoksua karkilta.

Kaikki isot yhdysvaltalaiset tupakkayhtiöt kehittävät sähkötupakkatuotteita. Pattereista sähkönsä saava laite lämmittää nestemäisen nikotiinin ja nesteessä olevat aromit höyryksi, jota käyttäjät hengittävät.

Lähteet: Reuters